Porin titaanidioksiditehtaan palo

Porin titaanidioksiditehtaan palo syttyi Porin titaanidioksiditehtaan tuotannon loppupäässä 30. tammikuuta 2017. Tuhoisa tulipalo käytännössä tuhosi tehtaan keskiosan kokonaan, mikä lopulta johti 12. syyskuuta 2018 tehtyyn päätökseen koko tehtaan lopettamisesta.  

 Syttyminen 
Maanantaiaamuna noin kello 5:30 tehtaan suotimenhoitaja huomasi valvomossaan laitteiden toimivan epänormaalisti. Suotimenhoitaja otti yhteyttä tehtaan loppupään valvomoon, uuninhoitajaan joka oli havainnut saman asian, mutta ei osannut sanoa syytä laitteiden poikkeavalle toiminnalle. Puhelun aikana havaittiin myös prosessikaasun lämpötilan nousseen noin 100 asteeseen, normaalisti kaasun lämpötila pysytteli noin 80 asteessa.

Suotimenhoitaja meni tutkimaan syytä laitteiden poikkeavalle toiminnalle ja hän huomasi suotimien alueella savua sekä liekkejä. Hän soitti havainnostaan välittömästi uuninhoitajalle joka soitti tehtaan portille ja pyysi vartijaa soittamaan hätäkeskukseen. Hätäpuhelu rekisteröityi hätäkeskukseen kello 5:42.52. Samaan aikaan suotimenhoitaja oli juossut tehtaan loppupäähän ilmoittaakseen vuorotyönjohtajalle tulipalosta.

Pian tämän jälkeen työntekijät ymmärsivät tilanteen vakavuuden ja vuorotyönjohtaja määräsi osan valvomossa olevista poistumaan tehdasrakennuksesta. Siivooja ja kolme tuotannon työntekijää poistuivat alueelta portaita pitkin. Vuorotyönjohtaja jäi kahden työntekijän kanssa valvomoon. Hetken kuluttua he huomasivat suotimien valvontakameroiden kuvan olevan mustanaan savusta. Myös yhdyskäytävä jota pitkin suotimenhoitaja oli tullut loppupään valvomoon oli täyttynyt savusta. Valvomossa heräsi pelko, että alemman kerroksen avoimeen tilaan olisi päässyt jo savua. Tästä syystä he poistuivat tehdasrakennuksesta hissillä.

Ulkona selvitettiin ovatko kaikki työntekijät paikalla. Muutaman työntekijän havaittiin puuttuvan, joten vuorotyönjohtaja lähti etsimään heitä tehtaan alimmasta kerroksesta. Savunmuodostuksen vuoksi hän joutui palaamaan takaisin, ja tällöin selvisi, että kateissa olleet työntekijät olivat päässeet ulos tehtaasta.

 Sammutus 
Hätäkeskuspäivystäjä määritteli tapahtumatyypiksi suuren rakennuspalon ja kohteeseen hälytettiin ensimmäiseksi päivystävä palomestari, kymmenen sammutusyksikköä, ambulanssi ja poliisin kenttäpartio. Pelastustyöt aloitti tehtaan oma tehdaspalokunta ja ensimmäinen pelastuslaitoksen yksikkö saapui läheiseltä Meri-Porin paloasemalta. yksikkö ilmoitti muille matkalla kohteeseen oleville yksiköille tehtaan palavan liekillä. Yksikkö sai myös nopeasti tiedon kaikkien tehtaan työntekijäiden evakuoituneen ulos, eikä ketään ollut kateissa. Yksikkö aloitti sammutuksen yhdessä tehdaspalokunnan kanssa tekemällä sammutushyökkäyksen sisälle tehtaaseen, jossa sammuttajien päälle putosi palavaa materiaalia, muun muassa sulaa lasikuitua ja kuumia metalliosia. Sisällä tehtaassa kuului myös räjähdyksiä. Putoava palava materiaali levitti palon tehtaan alempiin kerroksiin. Palo oli jo ehtinyt levitä niin laajalle ja voimakkaaksi, ettei ensimmäisellä sammutushyökkäyksellä ollut sitä enää mahdollista sammuttaa.

Samoihin aikoihin tehtaalle oli saapunut lisää yksiköitä Porin keskustan paloasemalta. Nostolavayksikön avulla aloitettiin tehtaan katon sammuttaminen ja pyrittiin estämään palon leviäminen putkilinjastoja pitkin viereiseen tehdasrakennukseen.

Kello 6:08 hälytettiin paikalle Raumalta nostolavayksikkö ja Porin paloasemien kaikki vapaavuorot.

Kello 7:04 Porin Keskustan paloasemalla aloitti toimintansa pelastustoimen johtokeskus vapaalta tulleen pelastusjohtajan johdolla. Sammutustyö oli jo alkuvaiheessa jaettu kahteen kaistaan. Nyt pelastustoiminnan muodostelmaa alettiin organisoida pelastuskomppaniaksi. Ensimmäisen kaistan tehtävänä oli sammuttaa tuotannon loppupäässä tehdasrakennuksen sisä- ja ulkopuolista paloa. Sammutustyöstä huolimatta palo pääsi etenemään kohti tuotevarastoa. Tästä syystä kaistan tehtävää muutettiin, estämään palon leviäminen tuotevaraston suuntaan, muodostamalla rajoituslinja loppupään ja tuotevaraston väliin. Toisen kaistan tehtävä oli keskitehtaan ja katon putkilinjaston sammutus. Kolmannen kaistan tehtävä oli estää palon leviäminen tehtaan tuotannon alkupäähän. Tuuli pyrki levittämään paloa tähän suuntaan ja runsaan savunmuodostuksen vuoksi näkyvyys kaistalla oli huono. 
pienoiskuva|Palava tehdas kuvattuna valtatie 2:n viereltä
Kello 8:18 paikalle hälytettiin rajavartiolaitoksen helikopteri. Kopterin paikalle saapuminen viivästyi päällekkäisen terveydenhuollon tehtävän vuoksi. Voimakkaan savunmuodostuksen takia pelastuslaitos antoi vaaratiedotteen, joka luettiin radiossa kello 11:53 ja lähetettiin televisiossa kello 12:00.

Helikopteri saapui tehtaalle noin kello 12, lennettyään ensin Porin merivartioasemalle, jossa siihen kiinnitettiin sammutuspussi. Lento-olosuhteet olivat haastavat runsaan savunmuodostuksen, tehtaan piippujen ja mastojen vuoksi. Tästä huolimatta helikopteri pudotti päivän aikana tehtaan katolle 72 säkillistä vettä.
pienoiskuva|Helikopteri menossa täyttämään sammutuspussia
Kello 12:15 Palopaikalle hälytettiin ensimmäiset yksiköt Satakunnan ulkopuolelta, kun Pirkanmaan pelastuslaitokselta pyydettiin savusukellustaitoisia pelastajia. Varsinais-Suomen pelastuslaitos sai hälytyksen savusukellustaitoisista pelastajista kello 12:20. Varsinais-Suomen alueelta hälytetyille yksiköille perustettiin uusi kaista. Neljännen kaistan tehtävä oli estää palon leviäminen tuotevarastoon käyttäen hyödyksi tehdasrakennuksen oletettuja palo-osastojen rajoja.

Kello 14:09 Puolustusvoimat sai kiireellisen virka-apupyynnön. Satakunnan pelastuslaitos pyysi maavoimilta käyttöönsä paineilmahuoltokonttia varusteineen. Porin prikaati lähetti paikalle kaksi kantahenkilökuntaan kuuluvaa sotilasta, kaksi kuorma-autoa ja paineilmahuoltokontin varusteineen. Porin lentoasemalta paikalle hälytettiin vaahtoyksikkö, koska pelastuslaitos ei ollut ehtinyt täydentää vaahtonesteitä vain kolme päivää aikaisemmin Pomarkussa tapahtuneen Suomen Käyttömuovi Oy:n tehdasalueella sattuneen jätemuovikasan palon jäljiltä. Yksikköä ei lopulta käytetty sammutuksessa.

Sammutustyön kestettyä noin kaksikymmentä tuntia oli tilanne vakiintunut ja kaistoja voitiin alkaa vähentämään. Yksiköitä alettiin vapauttamaan kohteesta ja sammutuksen painopiste siirtyi yksittäisten palopesäkkeiden sammuttamiseen sekä palossa vaurioituneen alueen valvontaan. Seuraavana päivänä kello 10:45 vain yksi sammutuskaista oli enää käytössä. Pelastuslaitos luovutti kohteen vastuun tehtaan edustajille 1. helmikuuta 2017 kello 7:10 noin kaksi vuorokautta palon syttymisen jälkeen.

Kaikenkaikkiaan sammutustoiminta oli hyvin haastavaa. Tehdasrakennus on 100 metriä leveä jolloin rakennuksen keskiosaan jäi suuri alue johon nostolavon vesitykit eivät ylettyneet. Tehdasrakennus on erittäin sokkeloinen ja etäisyydet pitkiä vaikeuttaen sammuttajien kykyä arvioida palon laajuutta ja leviämistä. Rakenteissa oli myös sortumavaara. Paikoitellen tilanne muuttui kaoottiseksi, palo eteni katolla sammutusmiesten jalkojen alla välikatossa. Toisaalla seinä romahti sammuttajien vieressä kaasupullon räjähdettyä sen toisella puolella. Yhteensä paloa oli parhaimmillaan sammuttamassa lähes 200 miestä ja sammutuksessa loukkaantui yksi palomies lievästi. Sammutusyksiköitä hälytettiin kaikkiaan 47 eri paloasemalta: 37 satakuntalaiselta, 4 pirkanmaalaiselta ja 6 varsinais-suomalaiselta asemalta.

 Seuraukset 
Pelastuslaitos joutui uusimaan kalustoa noin 30 000 euron edestä. Tehdasrakennus vaurioitui 15 000 neliömetrin alueelta, vahinkojen vaihdellen täydellisesti tuhoutuneesta vähäisiin vahinkoihin. Tehtaan piipun muoviset sisäosat tuhoutuivat kokonaan. Tulipalon jälkeen tehtaan omistanut Huntsman Corporation ilmoitti, että tehdas jälleenrakennetaan eikä työntekijöitä lomauteta. Myöhemmin Tehdas siirrettiin Huntsmanin tytäryhtiö Venatorille. 12. syyskuuta 2018 Venatorin johto ilmoitti, että tehdas tullaan lopettamaan ja 450 työntekijää tullaan irtisanomaan sillä tehtaan jälleenrakentaminen tulisi ylittämään yrityksen 500 miljoonan dollarin vakuutuksen korvausrajan arviolta yli 375 miljoonalla dollarilla.

 Lähteet 






Luokka:2010-luvun tulipalot
Titaanidioksiditehtaan palo
Luokka:Tulipalot Suomessa
Luokka:Vuoden 2017 onnettomuudet
Luokka:2010-luvun onnettomuudet Suomessa